* ***Nacrt prijedloga -***

Na temelju članka 11. Zakona o financiranju vodnoga gospodarstva (»Narodne novine«, broj 153/09., 90/11., 56/13., 120/16., 127/17. i 66/19.), Vlada Republike Hrvatske je na sjednici održanoj \_\_\_\_\_\_\_\_\_ 2020. godine donijela

UREDBU

O IZMJENI UREDBE O VISINI VODNOGA DOPRINOSA

# Članak 1.

U Uredbi o visini vodnoga doprinosa (»Narodne novine«, br. 78/10., 76/11., 19/12., 151/13., 83/15. i 42/19.), u članku 4. stavak 1. mijenja se i glasi:

»Visina vodnoga doprinosa određuje se u kunama po jedinici prikazanoj u tablici kako slijedi:

|  |  |  |  |  |  |
| --- | --- | --- | --- | --- | --- |
| Tarifni broj | Osnovica | Jedinica | Zona A | Zona B | Zona C |
| 1. | Poslovne građevine | m³ | 8,37 | 5,03 | 2,52 |
| 2. | Stambene građevine za stalno stanovanje |  |  |  |  |
| 2a. | Obiteljske kuće do 400 m² | m³ | 4,22 | 2,82 | 1,05 |
| 2b. | Ostale stambene građevine za stalno stanovanje | m³ | 5,91 | 3,94 | 1,48 |
| 3. | Stambene građevine za povremeno stanovanje | m³ | 7,88 | 4,93 | 2,48 |
| 4. | Objekti društvenog standarda i religijski objekti | m³ | 2,46 | 1,48 | 0,49 |
| 5. | Proizvodne građevine | m³ | 1,50 | 0,90 | 0,30 |
| 6. | Prometne građevine | m² | 0,70 | 0,21 | 0,12 |
| 7. | Produktovodi | m | 1,48 | 1,00 | 0,49 |
| 8. | Kabelska kanalizacija | m | 2,97 | 1,97 | 1,00 |
| 9. | Otvorene građevine | m² | 2,46 | 1,48 | 0,49 |

“.

# Članak 2.

Svi upravni postupci obračuna vodnoga doprinosa započeti do stupanja na snagu ove Uredbe, koji nisu okončani izvršnim upravnim aktom, dovršit će se po odredbama ove Uredbe.

# Članak 3.

Ova Uredba stupa na snagu prvoga dana od dana objave u Narodnim novinama.

KLASA:   
URBROJ:   
Zagreb,

Predsjednik

**mr. sc. Andrej Plenković**

**Obrazloženje prijedloga Uredbe**

**o izmjeni Uredbe o visini vodnoga doprinosa**

Zakonska osnova za donošenje ove Uredbe je Zakon o financiranju vodnoga gospodarstva (»Narodne novine«, broj 153/09., 90/11., 56/13., 120/16., 127/17. i 66/19. - u daljnjem tekstu: Zakon). Člankom 11. Zakona propisano je da Vlada Republike Hrvatske uredbom propisuje visinu vodnoga doprinosa.

Obveznik vodnoga doprinosa je investitor u smislu propisa o prostornom uređenju i gradnji prema članku 7. Zakona.

Vodni doprinos se plaća na gradnju građevina uključujući i građevinu koja se ozakonjuje prema propisima o ozakonjenju nezakonito izgrađenih zgrada.

U skladu s Akcijskim planom za smanjenje neporeznih i parafiskalnih davanja 2020. koji je Vlada Republike Hrvatske donijela na sjedinici održanoj 7. svibnja 2020., predlaže se smanjenje vodne naknade – vodnog doprinosa, koji je prihod Hrvatskih voda, za 50 % za sve kategorije obveznika i to u odnosu na prihode od vodnog doprinosa iz 2019. godine, koji su iznosili 239.748.685,00 kn, godišnji efekt smanjenja vodnog doprinosa iznosi 119.874.342,50 kuna,

Predložene mjere su osobito značajne i radi pokretanja gospodarstva uslijed krize uzrokovane pandemijom COVID-19 i predlažu su s ciljem ublažavanja posljedica koje je izazvala spomenuta pandemija.

**Uz članak 1.**

Predlaže se smanjenje visine vodnoga doprinosa u članku 4. stavku 1. važeće Uredbe o visini vodnoga doprinosa, linearno, u svih 9 tarifnih brojeva i 2 tarifna podbroja, za 50 % te obuhvaća i poslovne i stambene građevine.

**Uz članak 2.**

U duhu mjera Vlade Republike Hrvatske za rasterećenje od neporeznih davanja u cilju bržeg oporavka gospodarstva zbog posebnih okolnosti koje se nisu mogle predvidjeti i na koje se nije moglo utjecati, izazvane uzročnikom bolesti COVID-19 te Akcijskim planom za smanjenje neporeznih i parafiskalnih davanja 2020. koji je dio paketa Vlade Republike Hrvatske kojim se žele unaprijediti uvjeti poslovanja u Republici Hrvatskoj, predlaže se rješenje kojim se obračun vodnoga doprinosa obavlja po odredbama ove Uredbe svim obveznicima plaćanja, kojima upravni postupak obračuna vodnoga doprinosa započet do stupanja na snagu ove Uredbe, nije okončan izvršnim upravnim aktom.

**Uz članak 3.**

Ovim člankom propisuje se stupanje na snagu ove Uredbe. Uredba stupa na snagu prvoga dana od dana objave u „Narodnim novinama“, što je nužno s obzirom da se radi o mjeri kojom bi se pridonijelo bržem oporavku gospodarstva od posljedica epidemije bolesti COVID-19 uzrokavane virusom SARS-CoV-2.